  НАРЕДБА № …………. от ……….20…. г. 
за изготвяне, утвърждаване, изменение и съхраняване на длъжностни разписания, щатове и длъжностни характеристики за длъжностите за военнослужещи в Министерството на отбраната, структурите на пряко подчинение на министъра на отбраната и Българската армия

   Раздел I

Общи положения

Чл. 1. С наредбата се определят условията и редът за изготвяне, утвърждаване, изменение и съхраняване на длъжностните разписания, щатовете и длъжностните характеристики за длъжностите за военнослужещи в Министерството на отбраната, структурите на пряко подчинение на министъра на отбраната и Българската армия, в задграничните представителства на Република България, в международните организации или в други международни инициативи на територията на страната и извън нея.  
	


Чл. 2. (1) В Министерството на отбраната, структурите на пряко подчинение на министъра на отбраната и Българската армия се изготвят, утвърждават, изменят и съхраняват:
1. длъжностни разписания за мирно време;

2. щатове за военно време;

3. временни (задгранични) щатове;

4. специални щатове на министъра на отбраната;

5. спомагателни длъжностни разписания;

6. предварителни щатове;

7. допълнителни разписания на длъжностите (ДРД);
8. длъжностни характеристики за длъжностите за военнослужещи.

(2) Нови длъжностни разписания и щатове се изготвят при:

1. формиране на военно формирование/структура;

2. реорганизиране на съществуващо военно формирование/ структура при изменение на повече от 20% на организационни звена или общата численост;
3. участие в мисия или операция извън територията на страната;
4. необходимост, след изтичане на срок не по-малък от 5 години от влизането в сила на длъжностното разписание или щата.

(3) Обявяването и отменянето на длъжностните разписания и щатовете се извършва със заповед на министъра на отбраната или оправомощено от него длъжностно лице. 
 (4) Въз основа на числения състав (брой длъжности) в длъжностните разписания и щатовете към датата на извършване на организационно-щатни промени в структурата по управление на човешките ресурси към министъра на отбраната се изготвя Ведомост за числения състав на Министерството на отбраната, структурите на пряко подчинение на министъра на отбраната и Българската армия за мирно и военно време по категории и военни звания, по образец съгласно Приложение № 1.
Чл. 3. За длъжностите за военнослужещи в длъжностните разписания и щатовете по чл. 2, ал. 1, т. 1, 3, 4, 5 и 6 се изготвят, утвърждават и съхраняват длъжностни характеристики. 
Чл. 4. Дейностите по изготвянето, утвърждаването, изменението и съхраняването на длъжностните разписания, щатовете и длъжностните характеристики се организират и контролират от структурата по управление на човешките ресурси към министъра на отбраната.

Раздел II

Условия и ред за изготвяне, утвърждаване и изменение на длъжностни разписания и щатове
Чл. 5. (1) Длъжностни разписания за мирно време се изготвят по образец, съгласно Приложение № 2 за Министерството на отбраната, структурите на пряко подчинение на министъра на отбраната и военните формирования от Българската армия. 
 (2) Длъжностните разписания за държавните детски градини към Министерството на отбраната се изготвят по образец, съгласно Приложение № 3.
Чл. 6. Щатове за военни формирования за военно време се изготвят по образец, съгласно Приложение № 4.
Чл. 7. Временни (задгранични) щатове за участие на въоръжените сили в операции и мисии самостоятелно или в състава на многонационални военни формирования извън територията на страната и в състава на многонационални военни формирования на територията на страната се изготвят по образец, съгласно Приложение № 5.
Чл. 8. Специални щатове на министъра на отбраната за военнослужещи се изготвят по образец съгласно Приложение № 6, Приложение № 7 и Приложение № 8, а Допълнителни разписания на длъжностите за цивилни служители по образец съгласно Приложение № 9.

Чл. 9. Спомагателни длъжностни разписания за цивилни служители за висшите военни училища и военните акакдемии се изготвят по образец, съгласно Приложение № 10.
Чл. 10. Предварителни щатове за декларираните формирования по Цели за способности за участие в колективната отбрана на Алианса се изготвят по образец, съгласно Приложение № 11.
Чл. 11. Длъжностните разписания и щатовете се изготвят въз основа на:

1. мисията, функциите и задачите на военните формирования от Българската армия, разработени и утвърдени от старшата инстанция и устройствените правилници (правилниците за устройството и дейността и Правилника за прилагане на Закона за военната полиция) за Министерството на отбраната и структурите на пряко подчинение на министъра на отбраната;
2. Класификаторите на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия;
3. Списъка на военноотчетните специалности (ВОС) на военнослужещите от въоръжените сили на Република България;
4. Единния класификатор на въоръжение и техника във въоръжените сили;
5. Таблица за разпределение на длъжностите за цивилни служители в Министерството на отбраната, структурите на пряко подчинение на министъра на отбраната и Българската армия, за които не се прилагат Закона за държавния служител и чл. 107а от Кодекса на труда по нива на началните и максималните размери на основната месечна заплата;
6. Класификатора на длъжностите в администрацията и Наредба за прилагане на класификатора на длъжностите в администрацията;
7. Закона за защита на класифицираната информация и Правилника за прилагане на Закона за защита на класифицираната информация;
8. Списъка на длъжностите за военнослужещи в задгранични представителства на Република България, международни организации, многонационални формирования или други международни инициативи извън и на територията на страната, обявен със заповед на министъра на отбраната;
9. Националната класификация на професиите и длъжностите.
Чл. 12. За изготвяне на длъжностните разписания и щатовете се назначава работна група със заповед на съответния командир (началник) или ръководител на съответната структура. В Министерството на отбраната длъжностните разписания и щатове се изготвят от структурата по управление на човешките ресурси към министъра на отбраната. 
Чл. 13. В длъжностните разписания и щатове се определят:
1.наименование на военното формирование/структура;

2. уникален номер;

3. йерархическо ниво;
4. дата на влизане в сила;

5. организацията;

6. числеността (брой длъжности) на военнослужещите по категории и военни звания, доброволен резерв и цивилни служители;

7. количеството на въоръжението, бойната и друга техника;

8. йерархическо изписване на всички организационни звена и включените в състава им длъжности с техните параметри и ниво за достъп до класифицирана информация, въоръжение и техника, рекапитулация на броя на числения състав за всяко едно организационно звено: военнослужещи/ доброволни резервисти/ цивилни служители;

9. структурна схема, в която се отразяват организационните звена, тяхната подчиненост и взаимовръзки. 

Чл. 14. При изготвяне на длъжностните разписания и щатовете се спазват следните изисквания: 
1. нивото на военното формирование/ структура и военното звание на командира/ началника/ директора се определя в съответствие с Йерархичния класификатор на структурите и военните формирования от въоръжените сили;
2. организационните звена и длъжностите, изграждащи длъжностното разписание/ щата се подреждат в низходяща последователност в йерархическа подчиненост. Йерархическото подреждане на организационните звена определя тяхната субординация и ред за взаимодействие;
3. към едно организационно звено могат да се създават не по-малко от две подчинени организационни звена;
4. в едно длъжностно разписание за определен вид организационно звено (отдел, сектор, отделение и др.) се вписват еднакви длъжности в съответствие с Класификаторите на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия; 
5. числеността в едно организационно звено е не по-малко от 2 щатни броя;
6. длъжността на командира/ началника/ директора/ ръководителя на всяко организационно звено е с поне едно военно звание или длъжностна степен по-ниско от длъжността на непосредствения командир / началник / директор / ръководител;

7. командирът/ началникът/ директорът/ ръководителят на организационното звено е с минимално изискване за образование по-високо или равно на подчинените му;
8. командирът/ началникът директорът/ ръководителят на организационното звено е минимум с едно длъжностно ниво по-високо от това на подчинените му; 
9. наименованията на длъжностите за военнослужещи се вписват в съответствие с Класификаторите на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия;

10. определената военноотчетна специалност отразява характера на наименованието на длъжността, функционалните задължения и осигурява компетентно изпълнение на задачите, възложени на съответното организационно звено;

11. нивото за достъп до класифицирана информация за всяка длъжност се определя при спазване на изискванията на Закона за защита на класифицираната информация и Правилника за прилагане на Закона за защита на класифицираната информация; 

12. наименованията на длъжностите за цивилни служители се вписват в организационните звена в съответствие с определените в акта на министъра на отбраната по чл. 295, ал. 2 от Закона за отбраната и въоръжените сили на Република България, Класификатора на длъжностите в администрацията и Националната класификация на професиите и длъжностите; 
13. длъжностите за медицински специалисти в медицинските пунктове в длъжностните разписания за военните формирования/ структури се вписват в съответствие с всички параметри от длъжностното разписание за Военномедицинска академия, без численост, като се обозначават със звездичка. За длъжностите, изискващи военно звание, се вписва индивидуално стрелково оръжие. 
Чл. 15. (1) Редът за изготвяне на длъжностните разписания и щатовете е:
1. изготвяне на структурна схема в съответствие с мисията, функциите и задачите на военните формирования, устройствените правилници и правилниците за устройството и дейността за Министерството на отбраната и структурите на пряко подчинение на министъра на отбраната и Правилника за прилагане на Закона за военната полиция за служба „Военна полиция”;

2. разработване на проектите на длъжностните разписания и щатовете в подсистема „Щатове и длъжностни разписания” („Рожен”) на Автоматизираната система за управление на човешките ресурси;

3. проверка за спазване на определените квоти от числен състав по категории военнослужещи и цивилни служители;

4. проверка на параметрите на длъжностите и вида и броя на въоръжението и техниката;

5. оформяне на длъжностните разписания и щатовете като текстови документи и отпечатването им в съответния образец от приложенията на наредбата;
6. подписване, съгласуване и утвърждаване на длъжностните разписания и щатове; 

7. размножаване и изпращане на длъжностните разписания и щатове, съгласно определените разчети.

(2) Щатовете за военно време за военните формирования от въоръжените сили се изготвят като документи, съдържащи информация, подлежаща на класификация като държавна тайна с ниво на класификация „Поверително”.

(3) Нивата на класификация за сигурност на информацията на длъжностните разписания и щатове по чл. 2, ал. 1, т. 1, 3, 4, 5, 6 и 7 се определя в съответствие със Закона за защита на класифицираната информация.

(4) Длъжностните разписания и щатовете се отпечатват само на едната страна на листа.

Чл. 16. (1) Редът за изготвяне на ДРД е:
1. ежегодно до 30 октомври, изпращане до структурата по управление на човешките ресурси към министъра на отбраната на предложения за необходимия брой длъжности за цивилни служители по ДРД за следващата година, придружени с мотиви за тяхното разкриване и разчети на необходимите финансови средства за осигуряването им;

2. обявяване със заповед на министъра на отбраната на определения брой длъжности за цивилни служители по ДРД в Министерството на отбраната, структурите на пряко подчинение на министъра на отбраната и Българската армия за следващата календарна година;

3. изпращане на проектите на ДРД в структурата по управление на човешки ресурси към министъра на отбраната с приложена финансова обосновка в съответствие с определената численост по т. 2;
4. съгласуване и утвърждаване на ДРД; 
5. размножаване и изпращане на ДРД, съгласно определените разчети.

(2) При изготвяне на ДРД се спазват следните изисквания:
1. посочва се дислокацията на подчиненото военно формирование / структура, за което (или към което) се разкриват длъжностите, когато местоположението им е различно от местоположението на военно формирование / структура, изготвила обобщеното допълнително разписание на длъжностите;

2. наименованията и кодовете на длъжностите съответстват на наименованията и кодовете, определени в Националната класификация на професиите и длъжностите; 
3. наименованието на длъжността съответства на определените длъжности на ниво „изпълнител”, като се изписва действителното наименование на длъжността („Градинар”, „Работник, поддръжка на сгради”, „Оператор на ...”, „Пазач, въоръжена охрана” и т.н.);

4. при необходимост и във връзка с изпълнението на специфични  задължения, в обобщените допълнителни разписания на длъжностите може да се използват и длъжности на нива „специалист” и „технически сътрудник”, в съответствие с акта на министъра на отбраната по чл. 295, ал. 2 от Закона за отбраната и въоръжените сили на Република България. 
Чл. 17. (1) Съгласуването на длъжностните разписания и щатовете се извършва по команден ред.

(2) Структурата по управление на човешките ресурси към министъра на отбраната съгласува длъжностните разписания и щатове по чл. 2, ал. 1, т. 1, 2, 3, 4, 5 и 7 по компетентност.
(3) При съгласуването на длъжностните разписания и щатовете се проверяват целесъобразността на организационните звена, тяхната подчиненост, числения щатен състав по категории и военни звания, параметрите на длъжностите и съответствието им с йерархическото ниво на военното формирование/ структура, количеството и вида на въоръжение, бойна и друга техника и техническото оформяне.
Чл. 18. (1) Длъжностните разписания и щатовете се подписват от следните длъжностни лица:

1. длъжностното разписание по чл. 2, ал. 1, т. 1 за Министерството на отбраната и щатовете по чл. 2, ал. 1, т. 4 - от началника на отбраната и постоянния секретар на отбраната;
2. длъжностните разписания по чл. 2, ал. 1, т. 1 и т. 5 за структурите на пряко подчинение на министъра на отбраната - от съответния командир/ началник/ директор на структурата;
3. длъжностните разписания по чл. 2, ал. 1, т. 1 за държавните детски градини към Министерството на отбраната - от съответния директор на детска градина и изпълнителния директор на Изпълнителна агенция „Военни клубове и военно-почивно дело“;
4. длъжностните разписания по чл. 2, ал. 1, т. 1 за военните формирования от Българската армия - от заместник-началник на отбраната и командирите на командванията в Българската армия по чл. 60б от Закона за отбраната и въоръжените сили на Република България, в чийто състав е военното формирование;
5. щатовете по чл. 2, ал. 1, т. 2 за военните формирования от въоръжените сили - от заместник-началник на отбраната, командирите командванията в Българската армия по чл. 60б от Закона за отбраната и въоръжените сили на Република България, командирите/ началниците/ директорите на структури на пряко подчинение на министъра на отбраната, в чийто състав е военното формирование;

6. щатовете по чл. 2, ал. 1, т. 3 - от заместник-началник на отбраната и командира на Съвместното командване на силите;
7. щатовете по чл. 2, ал. 1, т. 6 - от заместник-командира на командванията в Българската армия по чл. 60б от Закона за отбраната и въоръжените сили на Република България, заместник-началника/ заместник-директора на структурите на пряко подчинение на министъра на отбраната, в чийто състав е военното формирование, декларирано по Цели за способности;
8. допълнителните разписания на длъжностите по чл. 2, ал. 1, т. 7 - от командирите на вида въоръжена сила и командванията в Българската армия и командирите/ началниците/ директорите на структури на пряко подчинение на министъра на отбраната и се съгласуват със структурата по управление на бюджета в Министерството на отбраната.

(2) Подписаните длъжностни разписания и щатове по реда на ал. 1 се утвърждават от министъра на отбраната или оправомощени от него длъжностни лица.
(3) Въз основа на утвърденото длъжностно разписание или щат по чл. 2, ал. 1, т. 1, 4 и 5, актовете за назначаване на военнослужещите и държавните служители, сключените трудови договори и допълнителните споразумения към тях се изготвя поименно разписание на длъжностите по образец съгласно Приложение № 12, което се поддържа в електронен вариант и при необходимост се разпечатва. 

Чл. 19. (1) На утвърдените длъжностни разписания и щатове се дава уникален номер от Регистратура за класифицирана информация „Длъжностни разписания и щатове” (РКИ „ДРЩ”) в Министерството на отбраната.
(2) Екземпляр единствен на длъжностните разписания и щатовете се съхранява в РКИ „ДРЩ”.
(3) Екземпляр единствен на щатовете по чл. 2, ал. 1, т. 6 се съхранява в регистратурите за класифицирана информация във военните формирования/ структури, където е изготвен щата.
(4) Копие № 1 на длъжностните разписания по чл. 2, ал. 1, т. 1 за военните формирования от Българската армия и на щатовете по чл. 2, ал. 1, т. 2 се съхраняват в РКИ „ДРЩ”;
(5) Копие на длъжностните разписания и щатовете се изпращат по низходящ ред в чиято подчиненост е военното формирование и във военното формирование/ структура.
(6) Копие от щата по чл. 2, ал. 1, т. 2 за военните формирования за допълване на въоръжените сили във военно време се изпраща и до военното формирование, което го формира.
Чл. 20. Изменения на длъжностните разписания и щатовете се извършват със заповед на длъжностното лице, утвърдило длъжностното разписание и щата.

Чл. 21. Предложения за изменения в длъжностните разписания и щатовете се изготвят въз основа на:

1. Плана за развитие на въоръжените сили;

2. акта на Министерския съвет за промяна на броя на военнослужещите, които изпълняват военна служба  в състава на български или многонационални военни формирования при участие в мисии и операции извън територията на страната, в задгранични представителства на Република България, в международни организации или други международни инициативи;
3. въвеждане в /извеждане от експлоатация, приемане/снемане от употреба на въоръжение, бойна и друга техника;

4. настъпили промени в класификаторите на длъжностите за военнослужещите, в класификатора на длъжностите за цивилните служители по служебни правоотношения и таблицата на длъжностите за цивилни служители по трудови правоотношения в Министерството на отбраната, структурите на пряко подчинение на министъра на отбраната и Българската армия;

5. извън случаите по т. 1÷4, след мотивирано предложение от командирите на командванията по чл. 60б от Закона за отбраната и въоръжените сили на Република България, началниците/ директорите на структурите на пряко подчинение на министъра на отбраната, ръководителите на административни звена чрез постоянния секретар на отбраната или началника на отбраната до длъжностното лице, утвърдило длъжностното разписание/ щата. 
Чл. 22. (1) Предложенията за изменения на длъжностно разписание и щат, съдържат:

1. номера на длъжностното разписание/ щата и наименованието на военното формирование/структурата;

2. във възходящ ред номера на страницата от длъжностното разписание/ щата, точката и наименованието на организационното звено, наименованието и параметрите на длъжностите, въоръжението и техниката;

3. мотиви за извършване на предложените изменения;

4. обща рекапитулация (увеличаване/намаляване) на числения състав по категории.

(2) Предложенията за изменения се подписват от преките командири/ началници/ директори/ ръководители. 
Чл. 23. Предложенията за изменения на длъжностно разписание и щат се оформят по образец съгласно Приложение № 13, като се използват следните термини:
1. преименува – при промяна на наименованието на военното формирование/структура и организационно звено;

2. промени – при промяна на наименованието, параметрите и изискванията за длъжността;

3. впише – при разкриване на нови организационни звена, длъжности, въоръжение и техника;

4. съкрати – при съкращаване на организационни звена, длъжности, въоръжение и техника;

5. трансформира – при промяна на длъжност за военнослужещ на длъжност за цивилен служител и обратно.

Чл. 24. Предложенията за изменения на длъжностно разписание и щат се изпращат с докладна записка по команден ред до длъжностното лице по чл.20 за утвърждаване.  

Чл. 25. (1) След утвърждаване на предложенията за изменения на длъжностното разписание и щата от длъжностното лице по чл. 20 се изготвя проект на заповед от структурата по управление на човешките ресурси към министъра на отбраната и от организационното звено по отчета на личния състав за извършване на измененията в щатовете по чл. 2, ал. 1, т. 6. 
(2) В заповедта по ал. 1 се определят датата на влизане в сила и цвета, с който да се нанесат измененията.
(3) Копие от заповедта по ал. 1 се изпраща до командирите/ началниците/ директорите, предложили измененията.
(4) Командирите/ началниците/ директорите организират изпращането на извадки от заповедта до подчинените си военни формирования/ структури в касаещия ги обем. 
Чл. 26. (1) Измененията в длъжностните разписания и щатовете се нанасят в екземпляр единствен и всички копия на длъжностните разписания и щатовете.

(2) Измененията се нанасят в съответствие със заповедта по чл. 25, ал. 1 и ал. 2. На гърба на предишната страница се вписва номера на заповедта и се подписва от длъжностното лице, нанесло изменението. 

(3) На гърба на последната страница, с цвета с който са нанесени измененията, се вписват основанието за извършените изменения (номера на заповедта), номерата на страниците, където са нанесени и датата на влизане в сила. Заверяват се с подпис на:

1. длъжностното лице от структурата по управление на човешките ресурси, изготвило заповедта в екземплярите и копията, съхранявани в РКИ „ДРЩ”;

2. командира/ началника/ директора в копията, съхранявани в подчинените им регистратури и се полага печата на военното формирование/ структура.

Чл. 27. Изменения в длъжностните разписания и щатовете се извършват по два начина:
1. едновременно във всички екземпляри и копия от оправомощено в заповедта по чл. 25, ал. 1 длъжностно лице;

2. последователно във военните формирования/ структури чрез изпращане на извадки от заповедта.

Чл. 28. При техническото нанасяне на измененията в длъжностните разписания и щатовете се спазват следните изисквания:
1. при вписване на нови организационни звена, длъжности, въоръжение и техника, нанасянето се извършва на точно определеното в заповедта място;
2. при липса на място, измененията се вписват на гърба на предходната страница, като се изнасят със символ.
Чл. 29. След нанасяне на изменения, променящи броя на числения състав; количеството на въоръжението и техниката; наименованията и организацията на организационните звена, измененията се нанасят със същия цвят и в следните раздели на утвърденото длъжностно разписание или щат: т. I. Организация, т. II. Числен състав (брой длъжности) и т. III. Въоръжение и техника.
Раздел III

Ред за изготвяне, утвърждаване и изменение на длъжностни характеристики за длъжностите за военнослужещи
Чл. 30. (1) Длъжностни характеристики за длъжности за военнослужещи се изготвят на основа на длъжностно разписание и щат и включват елементите определени в чл. 13 от Правилника за прилагане на Закона за отбраната и въоръжените сили на Република България.
(2) Длъжностна характеристика се изготвя за длъжностите за военнослужещи в длъжностните разписания и щатове по чл. 2, ал. 1, т. 1, 3, 4, 5 и 6.

Чл. 31. (1) Длъжностните характеристики се разработват в съответствие с:
1. мисията, функциите и задачите на военните формирования от Българската армия и устройствените правилници (правилниците за устройството и дейността и Правилника за прилагане на Закона за военната полиция) за Министерството на отбраната и структурите на пряко подчинение на министъра на отбраната;

2. йерархическото ниво на военното формирование/ структура;

3. определените функции и задачи на организационното звено;

4. мястото на длъжността и спецификата на функционалните задължения.

(2) Длъжностните характеристики за военнослужещите се изготвят по образец съгласно Приложение № 14.

Чл. 32. (1) Длъжностните характеристики за длъжности за военнослужещи се изготвят:

1. за Министерството на отбраната - под ръководството на ръководителите на административни звена;

2. за военните формирования от Българската армия и структурите на пряко подчинение на министъра на отбраната, които не прилагат Закона за администрацията и Закона за държавния служител – от работни групи, назначени със заповед на съответния командир/ началник/ директор;

3. за структурите на пряко подчинение на министъра на отбраната, които прилагат Закона за администрацията и Закона за държавния служител-  под ръководството на ръководителите на административни звена;
4. за Служба „Военнo разузнаване” - съгласно Правилника за устройството и дейността на Служба „Военно разузнаване“; 
5. за участниците в операции и мисии самостоятелно или в състава на многонационални военни формирования извън територията на страната и в състава на многонационални военни формирования на територията на страната – под ръководството на командира на Съвместното командване на силите, както следва:

а) в Съвместното командване на силите – за длъжностите в националните елементи и щабовете на операциите;

б) в командванията по чл. 60б от Закона за отбраната и въоръжените сили на Република България, Служба „Военно разузнаване”, служба „Военна полиция” и Военномедицинска академия – за длъжностите, определени за военнослужещи от техния състав;

6. за задгранични представителства на Република България, международни организации и други международни инициативи в специалните щатове на министъра на отбраната – под ръководството на началника на отбраната и постоянния секретар на отбраната;

7. за декларираните военни формирования по Цели за способности – от работни групи, назначени със заповед на съответния командир/ началник/ директор на военно формирование/ структура, отговорна за формирането му;

8. за длъжностите, за които се изискват висши офицерски звания в Министерството на отбраната, командирите на командванията по чл. 60б от Закона за отбраната и въоръжените сили на Република България и на ръководителите на работните групи в тях – от началника на отбраната;
9. за ръководителите на структурите на пряко подчинение на министъра на отбраната и председателите на работни групи в структурите на пряко подчинение на министъра на отбраната – от структурата по управление на човешките ресурси към министъра на отбраната;

10. за формиращи се военни формирования/ структури – от старшата инстанция.

(2) Не се изготвя длъжностна характеристика за длъжността „Началник на отбраната”.

(3) Работните групи по ал. 1, т. 2 се обявяват със заповед на командира/началника/директора на военното формирование/структура. За председател се назначава заместник-командира/заместник-началника/ заместник-директора на военното формирование/структура. Копие от заповедта се изпраща в старшата инстанция на вниманието на структурата по управление на човешките ресурси към министъра на отбраната/ органа по отчета на личния състав.
(4) Длъжностните характеристики на командира/ началника на военното формирование и председателят на работната група се изготвят в старшата инстанция. 
Чл. 33. Структурата по управление на човешките ресурси към министъра на отбраната осъществява методическо ръководство и оказва помощ и контрол при разработване и изменение на длъжностните характеристики.
Чл. 34. (1) Длъжностните характеристики се изготвят като документ, несъдържащ класифицирана информация.

(2) Длъжностни характеристики за длъжности със специфични функционални задължения се изготвят в съответствие със Закона за защита на класифицираната информация и Правилника за неговото прилагане.

(3) За длъжности в едно организационно звено с еднакви параметри в длъжностното разписание или щат и еднакви функционални задължения се изготвя една длъжностна характеристика.

(4) В длъжностните характеристики не се допускат съкращения на думи и наименования.

Чл. 35. Длъжностните характеристики се изготвят в едномесечен срок от утвърждаване на длъжностните разписания и щатoве.
Чл. 36. Длъжностната характеристика съдържа:
1. параметрите на длъжността, определени в длъжностното разписание и щат: наименование на длъжността; код на длъжността; военното звание; военно формирование; място за изпълнение на службата; зачисленото оръжие; кариерно поле/ кариерна област/ професионална област и длъжностно ниво.
2. изисквания за заемане на длъжността:

а/ основни изисквания:
аа) образование;
бб) придобита специалност – военна/ гражданска;

вв) образователно-квалификационна степен;

гг) научна степен;
дд) военна квалификация;

ее) ниво на чуждоезикова подготовка (в съответствие със стандартизационно споразумение STANAG 6001);

б/ допълнителни изисквания:

аа) допълнителна професионална квалификация – военна/ гражданска;

бб) предходни длъжности, от които може да се заеме длъжността.

вв) ниво за достъп до класифицирана информация.

в/ специфични изисквания (при необходимост):

аа) придобита специализация;
бб) професионален опит;

вв) клас/ класна специалност;

гг) други.
3. длъжностите, които могат да се заместват от тази длъжност.

4. военноотчетна специалност.
5. организационните връзки и взаимоотношения – в кое организационно звено е длъжността, на кого военнослужещият е непосредствено подчинен, кого ръководи, кой го замества.
6. изискванията за познаване задължително и в необходимия обем на основни нормативни, административни актове и други документи в съответствие с характера на длъжността – актовете и документите се посочват с наименованията им.

7. значими за длъжността професионални компетентности и личностни характеристики – определят се в съответствие с акта на министъра на отбраната по чл. 157, ал. 3 от Закона за отбраната и въоръжените сили на Република България.

8. функционални задължения:

а/ основни задължения – произтичащи от функциите и задачите на организационното звено;

б/ допълнителни задължения – произтичащи от нормативни актове, определящи спецификата на дейността, вътрешноведомствени актове и др.
Чл. 37. Длъжностните характеристики се утвърждават от:

1. министъра на отбраната за длъжностите за военнослужещи:

а) изискващи висши офицерски звания;

б) ръководители и заместник-ръководители на административни звена в Министерството на отбраната;

в) ръководители и заместник-ръководители на структури на пряко подчинение на министъра на отбраната;

г) в задгранични представителства на Република България, международни организации и други международни инициативи в специалните щатове на министъра на отбраната;
2. началника на отбраната за длъжностите за военнослужещи:

а) изискващи военно звание „полковник” (капитан I ранг) в Министерството на отбраната и Българската армия, които не са в правомощията на други длъжностни лица;

б) в дирекциите от Щаба на отбраната;

3. постоянния секретар на отбраната за длъжностите за военнослужещи в общата и специализираната администрация на Министерството на отбраната, които не са в правомощията на други длъжностни лица;

4. командирите на командванията от Българската армия по чл. 60б от Закона за отбраната и въоръжените сили на Република България за длъжностите за военнослужещи:

а) от командването (щаба), които не са в правомощията на други длъжностни лица;

б) от подчинените им военни формирования, изискващи военно звание „подполковник” (капитан II ранг) и „майор” (капитан III ранг);
в) които не са в правомощията на други длъжностни лица;

5. командирите на бригади (бази) и полкове за длъжностите за военнослужещи:

а) от командването (щаба), които не са в правомощията на други длъжностни лица;

б) от подчинените им военни формирования за длъжностите за офицери, които не са в правомощията на други длъжностни лица;

6. командирите на военни формирования за длъжностите за военнослужещи от подчинените им военни формирования, които не са в правомощията на други длъжностни лица;

7. ръководителите на структури на пряко подчинение на министъра на отбраната за длъжностите за военнослужещи от подчинените им структури, които не са в правомощията на други длъжностни лица;

8. командира на Съвместното командване на силите за длъжностите за военнослужещи при участие в операции и мисии самостоятелно или в състава на многонационални военни формирования извън територията на страната и в състава на многонационални военни формирования на територията на страната контингенти;
9. командирите/началниците/директорите на военни формирования/ структури за длъжностите за военнослужещи в декларираните по Цели на способностите военни формирования.
Чл. 38. (1) Командирите/началниците/директорите на военните формирования/структури организират запознаването на военнослужещите с длъжностните характеристики и/или настъпилите изменения в тях срещу подпис на оригинала.

(2) Заверено копие на длъжностната характеристика се връчва на военнослужещия.
(3) Заверени копия на длъжностните характеристики се изпращат по правомощия за назначаване.
Чл. 39. Изменение на утвърдени длъжностни характеристики се извършват при:
1. извършени изменения в длъжностно разписание и щат, които променят параметрите на определена длъжност;

2. промяна на функционални задължения за изпълнение на определена длъжност, вследствие на изменения в нормативни и/или административни актове и заповеди на висшестоящата инстанция.
3. констатирани нередности при проверки от контролните органи.

Раздел IV

Съхраняване на длъжностните разписания, щатовете и длъжностните характеристики

Чл. 40. (1) Утвърдените длъжностни разписания и щатове се завеждат на отчет в РКИ „ДРЩ”, размножават се и копия се изпращат във военните формирования/ структури, съгласно разчета. Екземпляр единствен на длъжностното разписание и щата, с изключение на тези по чл. 2, ал. 1, т. 5, 6 и 7, след отмяната му се изпраща в архив за вечно съхранение при условията и по реда на Закона за националния архивен фонд. 

(2) Екземпляр единствен на длъжностните разписания и щатове по чл. 2, ал. 1, т. 5, 6 и 7 се съхранява за срок до 5 години след отмяната им. 

(3) Копията се завеждат на отчет в регистратурите на военните формирования/ структури и се съхраняват до отмяна на длъжностното разписание или щата, след което подлежат на унищожаване.

Чл. 41. (1) Длъжностните характеристики се съхраняват, както следва:

1. в регистратурите на военните формирования/ структури, където се изготвят – екземпляр единствен на длъжностните характеристики;

2. по правомощия за назначаване – заверени копия на длъжностните характеристики.

(2) Екземпляр единствен на длъжностните характеристики се съхранява 5 години след отмяната на длъжностното разписание и щата, след което подлежи на унищожаване. 
(3) Копията на длъжностните характеристики се съхраняват до отмяната на длъжностното разписание и щата, след което подлежат на унищожаване. 
Чл. 42. В РКИ „ДРЩ” се съхраняват длъжностни характеристики за договорените международни длъжности в щабове и/или органи на международни организации и/или във връзка с участието на Република България в международни договори и инициативи извън и на територията на страната с приложен превод на български език.

Чл. 43. За организиране на комплектуването и подготовката на контингенти за участие в операции и мисии самостоятелно или в състава на многонационални военни формирования извън територията на страната и в състава на многонационални военни формирования на територията на страната, Съвместното командване на силите или командването на вида въоръжена сила изпраща копие от временния (задграничен) щат и копия от всички длъжностни характеристики до военното формирование, което извършва непосредствената подготовка. След приключване на мисията и разформиране на контингента, копията от временния задграничен щат и длъжностните характеристики се връщат в командванията.
Чл. 44. (1) Достъп до длъжностните разписания/ щатовете и длъжностните характеристики в пълен обем имат: командирът/ началникът/  директорът, заместник-командирът/ заместник-началникът/ заместник-директорът, началникът на щаба/ заместник-ръководителят по административната част и началникът на структурата по личния състав (човешките ресурси) на военното формирование/ структура.

(2) Командирите/ началниците/ директорите на военните формирования/ структури издават заповед за обявяване на лицата, които имат достъп за работа с длъжностните разписания и щатовете.

  Раздел V

Ред за работа с подсистема „Щатове и длъжностни разписания” („Рожен”) на „Автоматизираната система за управление на човешките ресурси”
Чл. 45. Подсистема „Щатове и длъжностни разписания” („Рожен”) на Автоматизираната система за управление на човешките ресурси е предназначена за създаване, поддържане и разпространение в нужния обем на информация за длъжностната/ щатната осигуреност на въоръжените сили за мирно и военно време, за разработване на длъжностни разписания, щатове и длъжностни характеристики.

Чл. 46. Подсистема „Щатове и длъжностни разписания” („Рожен”) изпълнява следните основни функции:

1. описание на изискванията за заемане на определена длъжност;

2. описание на осигуреността с въоръжение и техника по военни формирования;

3. създаване, копиране и обмен на проекти на длъжностни разписания;

4. развръщане на длъжностни разписания;

5. въвеждане на данни за изготвяне на длъжностни характеристики;

6. разпечатване на длъжностни разписания и длъжностни характеристики;

7. изготвяне на справки по различни критерии и сечения на базата данни;

8. поддържане на архив на длъжностни разписания и длъжностни характеристики по структури;

9. защита на всички процедури, свързани с длъжностните разписания/ щатовете и длъжностните характеристики, включително при тяхното разпространение по мрежата за обмен на данни, независимо от приетия способ за защита на данните по мрежата;

10. протоколиране на дейностите по изграждане, актуализиране и разпространение на длъжностни разписания/ щатове и длъжностни характеристики.

Чл. 47. (1) За всички действащи длъжностни разписания и щатове, въведени в подсистемата, се определят длъжностни лица в съответствие с акта на министъра по чл. 328а, ал. 2 от Закона за отбраната и въоръжените сили на Република България.
(2) Всяко длъжностно лице по ал. 1 носи отговорност за въведените или променени от него данни. 
(3) Информацията за извършените от длъжностните лица по ал. 1 действия се протоколира автоматично от системата.

(4) При определяне на предоставените права върху длъжностните разписания/ щатовете и длъжностните характеристики към длъжностните лица по ал. 1 се спазва принципът „необходимост да се знае”.

ДОПЪЛНИТЕЛНА РАЗПОРЕДБА
§ 1. По смисъла на тази наредба:

1. „Длъжностно разписание” е писмен документ, определящ организацията, наименованието и броя на организационните звена, числения щатен състав в тях, длъжностите с техните параметри, въоръжението и техниката, осигуряващи възможността съответното военно формирование или съответна структура да изпълнява възложената мисия в мирно време.

2. „Щат” е писмен документ, определящ организацията, наименованието и броя на организационните звена, числения щатен състав в тях, длъжностите с техните параметри, въоръжението и техниката, осигуряващи възможността съответното военно формирование или съответната структура да изпълнява възложената мисия във военно време.

3. „Временен (задграничен) щат” е писмен документ, определящ организацията, наименованието и броя на организационните звена, числения щатен състав в тях, длъжностите с техните параметри (не се вписва код на длъжността и кариерно поле, кариерна област/ професионална област), въоръжението и техниката, осигуряващи възможността съответното военно формирование или съответната структура да изпълнява възложената мисия или операция в състава на многонационални военни формирования извън територията на страната и в състава на многонационални военни формирования на територията на страната за определено време.

4. „Специален щат на министъра на отбраната” е писмен документ, определящ:
а) основанието, условията, категорията военнослужещи, военните звания и периода за вземане в разпореждане (назначаване на работа и доволствие/ отчет и доволствие);

б) организацията, наименованието и броя на организационните звена, числения щатен състав в тях, длъжностите с техните параметри въоръжението и/ техниката, осигуряващи възможност за изпълнение възложените мисия и задачи в задгранични представителства на Република България, международни организации, многонационални формирования или други международни инициативи извън и на територията на страната.
5. „Спомагателно длъжностно разписание” е писмен документ, определящ длъжности за цивилни служители с техните параметри, за подпомагане на учебния процес във военна академия и висшите военни училища.
6. „Предварителен щат” е писмен документ, определящ организацията, наименованието и броя на организационните звена, числения щатен състав в тях, длъжностите с техните параметри, въоръжението и техниката, осигуряващи подготовката на декларираното по Цели за способности военно формирование или структура за участие в колективната отбрана на Алианса до тяхното активиране.
7. „Допълнително разписание на длъжностите” е писмен документ, определящ длъжности за цивилни служители с техните параметри, за изпълнение на дейности, необходими за военното формирование/ структура, извън утвърдената численост в рамките на календарната година.
8. „Структура” е административна структура в Министерството на отбраната или структура на пряко подчинение на министъра на отбраната по смисъла на чл. 78 от Закона за отбраната и въоръжените сили на Република България. 

9. „Организационно звено” е обособена съставна част на длъжностното разписание/ щата.

10. „Параметри на длъжността” са елементите, които определят длъжността в длъжностното разписание/ щата:

а) за длъжности за военнослужещи - наименование на длъжността, численост, военно звание, ниво за достъп до класифицирана информация, военноотчетна специалност, код на длъжността, кариерно поле, кариерна област/ професионална област, индивидуално оръжие;

б) за длъжности за цивилни служители, за които не се прилагат Закона за държавния служител и чл. 107а от Кодекса на труда - наименование на длъжността, численост, код по длъжностно ниво, код по НКПД, ниво за достъп до класифицирана информация;

в) за длъжности за цивилни служители, за които се прилагат Закона за държавния служител и чл. 107а от Кодекса на труда - наименование на длъжността, численост, вид правоотношение, код по длъжностно ниво от КДА, наименование на длъжностното ниво от КДА, код  по НКПД, ниво за достъп до класифицирана информация, минимални изисквания за заемане на длъжността (образователна степен, ранг, професионален опит).

11. „Организационно-щатни промени” са формиране и реорганизиране на военно формирование/ структура. 

12. „Реорганизиране” на военно формирование/ структура включва:
а/ изменение на числеността на военно формирование/ структура;

б/ преминаване на организационно звено (военно формирование) или на част от него към друго организационно звено (военно формирование);
в/ разделяне на организационни звена (военни формирования). 

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 2. Наредбата се издава на основание чл. 14 от Правилника за прилагане на Закона за отбраната и въоръжените сили на Република България, приет с Постановление № 46 на Министерския съвет от 2010 г. (ДВ, бр. 25 от 2010 г.) и отменя Наредба № Н-10 от 31.03.2010 г. за изготвяне, утвърждаване, изменение и съхраняване на длъжностните разписания и длъжностните характеристики в Министерството на отбраната, структурите на пряко подчинение на министъра на отбраната и Българската армия (ДВ, бр. 30 от 2010 г.).
§ 3. Утвърдените до влизането в сила на наредбата длъжностни разписания, щатове и длъжностни характеристики към тях запазват действието си, до влизането в сила на нови длъжностни разписания или щатове.
§ 4. Наредбата влиза в сила от датата на обнародването й в „Държавен вестник”.

